הרב **אלכסנדר דינקל** (כ"ד אדר ב' ה'תרפ"ז, 28 במרץ 1927 – ו' חשוון ה'תשמ"ד, 12 באוקטובר 1983) היה ר"מ בישיבת קול תורה בירושלים.

ביוגרפיה
--------

נולד בקלן שבגרמניה לרב שמואל דינקל ולסוזי לבית לוונשטיין. בשנת ה'תרצ"ב, לאחר שמספר נערים נאצים תקפו את האב שמואל, ניסתה המשפחה לעבור לשווייץ ומשלא הצליחה עברה לאמסטרדם שבהולנד. בהולנד למד בבית הספר היהודי במקום, ובנוסף הוריו דאגו שילמד גם מחוץ לשעות הלימודים, בין השאר אצל שכינם הרב אהרון נויבירט אביו של הרב יהושע נויבירט.

#### מלחמת העולם השנייה

עם פלישת גרמניה הנאצית להולנד בשנת ה'ת"ש סבלו היהודים במקום מגזירות מטעם השלטון. בשנת ה'תש"ב נלקחו יהודי המקום למחנה המעבר וסטרבורק, משם הועברו ברכבת בשנת ה'תש"ד למחנה ההשמדה ברגן בלזן. עקב אזרחותם הזרה של הילדים הם לא מויינו להשמדה, על אף שהיו בלתי כשירים לעבודה. במהלך אותה נסיעה נפטר אחיו יעקב. כשהחלה החזית המערבית להתקרב נשלחו השורדים בעלי האזרחות הזרה ברכבת מזרחה, עד שנתפסה הרכבת על ידי חיילי ברית המועצות ששחררו את כולם והעניקו להם טיפול רפואי. האב שמואל נפטר במהלך הנסיעה. האם סוזי מתה לאחר השחרור.

לדרישתו הועבר יחד עם אחותו הקטנה לגבול אוסטריה-שווייץ, משם נלקחו על ידי בני משפחתה של אמו לציריך שבשוויץ. בתחילה שהו בבית הסבא בציריך ולאחר מכן עברו לבית הדודים בסלרינה ולבסוף חזרו לציריך לביתם של דודיהם לבית משפחת מנס. במהלך שהותו בשווייץ החליט ללמוד רוקחות והתחיל לימודי כימיה, כמו כן הוציא בשיתוף פעולה עם עורכי ביטאון 'השלשלת' את הירחון 'קול נוער' עבור נוער חרדי בשווייץ.

#### במדינת ישראל

עם עלייתו למדינת ישראל בשנת ה'תש"ט, נכנס ללמוד בישיבת בית יוסף בתל אביב הסמוכה לבית דודו הרב מאיר דוד לוונשטיין. בזכות קשריו של דודו עם הרב יוסף שלמה כהנמן עבר כעבור זמן קצר לישיבת פוניבז'. בעת שהותו בישיבה זכה לקרבה יתירה מהרב כהנמן. בהגיעו לפרקו נשא את הרבנית חנה לבית קייזר.

לאחר נישואיו עבר להתגורר בשכונת קריית שמואל בירושלים, ונכנס ללמוד בישיבת בריסק אצל הרב יוסף דב הלוי סולובייצ'יק, ממנו זכה לחיבה יתירה. באותו זמן שמר על קשר עם רבו מישיבת פוניבז', הרב שמואל רוזובסקי. כעבור שנתיים עבר ללמוד בישיבת מיר, שם התקרב לראש הישיבה הרב נחום פרצוביץ' ובהמשך לרב אליעזר יהודה פינקל.

בשנת ה'תשי"ט החל לשמש כר"מ בישיבת קול תורה לבחורים שהגיעו לישיבה מחוץ לארץ לפרק זמן מוגבל. בשנה שלאחר מכן עבר לשמש כר"מ בישיבה הקטנה.

בשנת ה'תשל"ט לקה בסרטן ועבר שני ניתוחים שלאחריהם המשיך בטיפול כימותרפי. בשנת ה'תשמ"ג המחלה הגיעה לכבד ובעקבות חוות דעת רופאים שהמליצה על ביצוע ניתוח בחוץ לארץ, טס הרב לחוץ לארץ יחד עם רעייתו, ובהגיעם לבוסטון התקבלה הידיעה שהניתוח נדחה בשבועיים. הרב דינקל ניצל את הזמן עד לניתוח וטס לניו יורק שם ביקר את בת דודתו ששהתה שם לצורכי ריפוי. בעקבות הניתוח סבל הרב דינקל למשך זמן רב אחר כך משיתוק ביד אחת.

בערב חג הסוכות של שנת ה'תשמ"ד אושפז בבית החולים והרופאים הקציבו לו ימים ספורים. הרב דינקל התנה את המשך האשפוז בכך שלא ישכנו בחדרו חולה נוסף מחשש לשמיעת ניבול פה.

לאחר החגים בהוראת הרב שלמה זלמן אוירבך קיימו תלמידיו סדר שינוי השם לרפואתו.

נפטר בו' חשוון ה'תשמ"ד ונטמן בהר הזיתים.

חלק מסיפור חייו מופיע בספרה של י. לוקסנברג, "אחות לנו קטנה", בני ברק תש"ס.

משפחתו
------

אביו, הרב שמואל דינקל, היה בנו של הרב מנחם דינקל, מפרנסי קהל עדת ישורון בקלן ומייצג הקהילה מול השלטונות. הרב שמואל נפטר במהלך הבריחה הגרמנית מהחזית המערבית בהולנד.

אמו, הרבנית זוסי, מתייחסת עד למהר"ל מפראג ולבעל השל"ה. אביה, הרב טוביה לוונשטיין, שימש כרב בערים האג שבהולנד וקופהנגן שבדנמרק ובהמשך כשעבר לציריך שבשווייץ היה אחד מרבני קהל עדת ישורון ומבכירי אנשי אגודת ישראל. לימים נבחר לייצג את אגודת ישראל במושב חבר הלאומים בשווייץ, שם הגן על קדושת השבת ועל ירושלים. הרבנית זוסי נפטרה לאחר הבריחה הגרמנית מהחזית המערבית בהולנד, כשכבר הגיעו לידי ברית המועצות.

אחיו יעקב נפטר במהלך הנסיעה למחנה ההשמדה ברגן בלזן.

לרב דינקל עשרה ילדים. בתו רבקה נשואה לרב יצחק דב שכטר מרבני ישיבת קול תורה.

קישורים חיצוניים
----------------

* **גנזי מועדים**, תשמ"ו, באתר אוצר החכמה
* יונה עמנואל, זכר להולכים, **המעין** - כרך כד, גליון ב, ירושלים, תשמ"ד, עמ' 51, באתר אוצר החכמה (צפייה מוגבלת למנויים)
* מראש צורים, **קונטרס בארה של מרים**, ירושלים, תשס"ז, עמ' עט, באתר אוצר החכמה (צפייה חופשית – מותנית ברישום)
* צבי ר. ד. הגאון רבי אלכסנדר דינקל זצ"ל, **העדה** גליון רנ"ח, ירושלים, תשמ"ד, עמ' ג', באתר אוצר החכמה (צפייה חופשית – מותנית ברישום)
* לזכרו של הגר"א דינקל זצ"ל, **העדה** גליון שע"ו, ירושלים, תשמ"ו, עמ' ז', באתר אוצר החכמה (צפייה מוגבלת למנויים)
* הגאון רבי אלכסנדר דינקל זצ"ל, בענין קטן שvגדיל בספירת העומר, **עז ואורה** - כרך ו, בית שמש, תשס"ט, עמ' טו, באתר אוצר החכמה
* רבי אלכסנדר דינקל זצ"ל, בענין סוכה ע"ג אילן ומצוה הבאה בעבירה בסוכה גזולה, **קול מהיכל** - כרך ה', ירושלים: א. וואלקין, תשס"ז, עמ' טז, באתר אוצר החכמה
* מורנו הגאון רבי אלכסנדר דינקל זצ"ל, מלחמת עמלק - לשעה ולדורות, **קובץ תורני**, חניכי ישיבת קול תורה, עמ' יא, באתר אוצר החכמה (צפייה מוגבלת למנויים)

| רבני ישיבת קול תורה |
| --- |
| ראשי הישיבה | הרב יחיאל מיכל שלזינגר • הרב ברוך קונשטט • הרב שלמה זלמן אוירבך • הרב משה יהודה שלזינגר • הרב שלמה שלזינגר |
| רבני הישיבה שנפטרו | הרב יונה מרצבך • הרב יוסף יהודה ריינר • הרב דוד הקשר • הרב אברהם ארלנגר • הרב שמעון משה דיסקין • הרב אלחנן קונשטט • הרב חיים יוסף יעקובוביץ • הרב אלכסנדר דינקל • הרב שלום פוברסקי • הרב גדליה אייזמן • הרב שלמה וולבה |
| רבנים שעזבו את הישיבה | הרב ברוך שמואל דויטש • הרב משה שמואל שפירא • הרב גבריאל בולק • הרב ברוך ויסבקר • הרב יהודה עדס • הרב שמואל אוירבך • הרב ישראל גנס |
| רבני הישיבה בהווה | הרב בן ציון בורודיאנסקי • הרב רפאל צבי וולפין • הרב אליעזר יחיאל קונשטט • הרב אברהם מאיר שטיינפלד • הרב יצחק דב שכטר • הרב מיכאל וינקלר • הרב יעקב שטיינהוז • הרב יצחק ירוחם בורודיאנסקי |
| רבני הישיבה הקטנה | 

|  |  |
| --- | --- |
| בעבר | הרב ישראל בונדהיים • הרב יחזקאל קורן • הרב יעקב רבינוביץ תאומים • הרב משה מרצבך |
| בהווה | הרב אביעזר שפירא • הרב מאיר קוט • הרב ברוך שפירא • הרב בן ציון שפירא • הרב משה לנג • הרב משה גוטהולד |

 |